**Fellbach** on kaupunki Rems-Murr-Kreisin piirikunnassa Baden-Württembergin osavaltiossa lounaisessa Saksassa. Se kuuluu Stuttgartin metropolialueeseen. Fellbach tunnetaan perinteikkäästä viininviljelystään, ja siellä järjestetään syksyisin Fellbacher Herbst -sadonkorjuujuhla. Kaupungissa oli kesäkuun 2022 lopussa 45 317 asukasta.

Maantiede
---------

Fellbachin sijainti Rems-Murrin piirikunnassa.
Fellbach sijaitsee Baden-Württembergin keskiosassa noin kymmenen kilometriä Stuttgartin keskustasta koilliseen. Se on myös osa Neckarbeckenin luonnonmaantieteellistä aluetta. Neckar virtaa Fellbachin länsipuolitse.

Nykyinen Fellbach syntyi 1970-luvulla, kun siihen liitettiin Schmiden ja Oeffingen.

Historia
--------

Fellbachin viininviljelysmaisemia
Fellbach mainitaan asiakirjassa ensimmäisen kerran vuonna 1121 muodossa Velbach. Nimen alkuperästä ei ole varmuutta, sen takana saattaa olla pajupuuta tarkoittava sana Felbe. Todennäköisesti paikkakunta sai alkunsa vuosien 950 ja 1050 välisenä aikana, kun viininviljely levisi alueelle. Viininviljelystä tuli Fellbachin historian keskeinen tekijä.

Sydänkeskiaikana Fellbachia hallitsi Welfin mahtisuku. Keskiajan edetessä valtasuvut vaihtuivat ja lopulta paikkakunta päättyi Haus Württembergin haltuun. Kolmikymmenvuotinen sota koetteli Fellbachia, ja sodan loputtua siellä asui vain noin 550 ihmistä. Markkinaoikeudet Fellbach sai 1811 ja rautatieaseman 1861, jolloin Remsbahn otettiin käyttöön. Rautatie ja Württembergin kuningaskunnan pääkaupungin Stuttgartin läheisyys vauhdittivat Fellbachin teollista kehitystä. Vuonna 1931 paikkakunnalla asui yli 10 000 ihmistä. Kaupungiksi Fellbach kohotettiin 14. lokakuuta 1933. Toisen maailmansodan jälkeen Fellbach kuului Yhdysvaltain miehitysvyöhykkeeseen ja vuodesta 1952 uuteen Baden-Württembergin osavaltioon.

Schmidenistä on varhaisin maininta vuodelta 1125 ja Oeffingenista jo vuodelta 789 muodossa Villa Uffingen im Neckargau. Oeffingen kuului eri valtapiiriin kuin Fellbach, ja se jäi uskonpuhdistuksen jälkeen katolilaiseksi.

Fellbachin kaupunginmuseo, Fellbacher Stadtmuseum, avattiin 1977. Se sijaitsee vuonna 1680 valmistuneessa ristikkotalossa.

Talous ja liikenne
------------------

Fellbachin talousmaantieteellinen sijainti on oivallinen. Ennen teollista aikaa paikkakunnan keskeinen elinkeino oli viininviljely, josta on ensimmäinen asiakirjamaininta vuodelta 1245. Hedelmällisen maaperän ansiosta maanviljely ja viinintuotanto ovat edelleen merkittäviä elinkeinoja, vaikka valtaosa työpaikoista on palvelualoilla.

Fellbachissa toimii 1976 avattu kulttuuri- ja kongressikeskus Kongresszentrum Schwabenlandhalle.

Fellbach on Stuttgartin paikallisjunaliikenteen piirissä. Kaupungin rautatieasema, Bahnhof Fellbach, sijaitsee rataosuudella Stuttgart-Bad Cannstatt–Nördlingen. Maantieliikenteen valtaväyliä ovat Bundesstraße 14 ja Bundesstraße 29.

Ystävyyskaupungit
-----------------

Fellbachilla on viisi ystävyyskaupunkia:

* Ranska Tain-l’Hermitage, Ranska
* Ranska Tournon-sur-Rhône, Ranska
* Italia Erba, Italia
* Unkari Pécs, Unkari
* Saksa Meissen, Saksa

Lähteet
-------

1. ↑  Bevölkerung, Gebiet und Bevölkerungsdichte *Statistik-bw.de*. Statistisches Landesamt Baden-Württemberg. Viitattu 12.6.2023. (saksaksi)
2. 1 2  Bevölkerung der Gemeinden Baden-Württembergs am 30. Juni 2022 (PDF) (s. 7) Statistisches Landesamt Baden-Württemberg. Viitattu 12.6.2023. (saksaksi)
3. ↑  Fellbach - gastfreundlich und weltoffen *Fellbach.de*. Stadt Fellbach.  Arkistoitu 18.9.2020. Viitattu 21.10.2020.
4. ↑  Entfernung von Fellbach nach\_ *Luftlinie.org*. Viitattu 14.10.2020.
5. ↑  Fellbach - Weinbau hat lange Tradition *Fellbach.de*. Stadt Fellbach.  Arkistoitu 24.10.2020. Viitattu 14.10.2020.
6. ↑  Herzlich Willkommen in der Schwabenlandhalle *Schwabenlandhalle.de*. Schwabenlandhalle Fellbach Betriebs GmbH.  Arkistoitu 11.12.2021. Viitattu 21.10.2020.
7. ↑  Partnerstädte Stadt Fellbach. Viitattu 12.6.2023. (saksaksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Fellbach**.
* Kaupungin verkkosivut (saksaksi)
* Fellbach, Nordrhein-Westfalen, Saksa — Sunrise, Sunset, and Daylength (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat

 |
|  |
| Maantieteelliset | 
* MusicBrainz area

 |
|  |
| Muut | 
* IdRef

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: de:Fellbach